Moord op Stella-plaas: Twee polisiebeamptes ook vasArgieffoto: SAPD Twee polisiekonstabels het Maandag in die Vryburg-landdroshof verskyn in verband met die moord op ŉ 45-jarige man op ŉ plaas naby Stella verlede week. ŉ Boer, sy vrou en vyf ander verdagtes is vroeër in hegtenis geneem in verband met die voorval. Kapt. Paul Ramaloko, woordvoerder van die polisie, het gesê die konstabels het in die hof verskyn op aanklag van regsverydeling en aanranding in verband met die moord op Moses Mosepele. Die twee beamptes het glo saam met die boer, sy vrou en vyf ander verdagtes ŉ groep van drie mans met knopkieries aangerand en kookwater oor hulle uitgegooi. Mosepele, een van die mans, het aan sy beserings beswyk. Die beamptes is glo na die plaas ontbied om die mans in hegtenis te neem waarna hulle glo saam met die ander verdagtes die mans aangerand het. Die polisiebeamptes is die naweek in hegtenis geneem. Die boer, Tigwinita Luwantu (48), sy vrou, Lindiwe Mphatani (39), en hul vriende Moipolai Mmastoki (54), Lehula Kedibone (37), Simphiwe Cele (31), David Plaatjie (43) en Thatafalo Kibane (18), het Vrydag in die Vryburg-landdroshof verskyn en hulle saak is tot 4 November uitgestel. Ramaloko het gesê die drie mans wat aangerand is, is daarvan beskuldig dat hulle vee op Luwantu se plaas in Soutpansfontein gesteel het. Genl.maj. Jacob Tsumane, waarnemende provinsiale polisiekommissaris, het gesê dit is kommerwekkend dat die polisiebeamptes glo betrokke was. Klik hier om alle vorige berigte oor die saak op Maroela Media te lees.